钦定古今图书集成/明伦汇编/氏族典/第395卷 > 李孟
## 钦定古今图书集成/明伦汇编/氏族典/第395卷 > 李孟

按《元史李孟传》，“孟字道复，潞州上党人。曾祖执，金末
举进士。祖昌祚，归朝，授潞州宣抚使。父唐，历仕秦、蜀，
因徙居汉中。孟以事至京师，中书右丞杨吉丁荐于
裕宗，得召见东宫。成宗立，首命采访先朝圣政，以备
纪述。时武宗、仁宗皆未出，阁求名儒辅导，有荐者曰：
‘李孟有宰相才，宜令为太子师傅’。”大德元年，武宗抚
军北方，仁宗留宫中。孟日陈善言正道，多所进益，武
宗闻而嘉之。仁宗侍昭献皇后，降居怀州，孟常单骑
以从。在怀州四年，诚节如一。成宗崩，安西王阿难答
谋继大统，成后为之主。左丞相哈剌哈孙密使来告，
孟曰：“宗庙社稷，危疑之秋，殿下当奉太母，急还宫庭。”
仁宗犹豫未决，孟曰：“安西王即位有日，先发者制人，
后发者制于人，不可不早图之。”仁宗振袖而起，孟及
诸臣皆步从，入自延春门，至殿廊，收首谋及同恶者，
悉送都狱，奉御玺北迎武宗。仁宗监国，使孟参知政
事。事定，乃言于仁宗曰：“执政大臣，当自天子亲用。今
銮舆载道，孟不敢冒当重任。”遂逃去。武宗即位，命搜
访，得之许昌陉山。召见，特授中书平章政事。仁宗嗣
立，进阶光禄大夫，赐爵秦国公。帝亲授以印章，命学
士院降制，又图其像，敕词臣为之赞，及御书“秋谷”二
字，识以玺而赐之。入见必赐坐，语移时，称其字而不
名，其见尊礼如此。延祐七年，英宗初立，太师铁木迭
儿复相，以孟前共政时不附己，谗构谤毁，尽收前后
封拜制命降授集贤侍讲学士，度其必辞，因中害之孟拜命欣然，由是谗不得行。至治九年卒，谥“文忠。”子
献，御史中丞、同知经筵事。